Cirka 15 håndværkere på en stor byggeplads i Aalborg nedlagde i dag arbejdet. De tør ikke arbejde i et stort nybyggeri af frygt for at blive syge.

Den store bygning på Gasværksvej, der skal være Alfa Lavals nye domicil, er ramt af skimmelsvamp. - Vi skal have konstateret, om der er noget farligt i bygningen. Og hvis vi får garanti for, at vores helbred ikke lider overlast, går vi selvfølgelig i arbejde igen, siger rørsmed Henrik Nielsen. Byggelederen, Claus Olesen fra hovedentreprenøren Gråkjær, ønsker ikke at deltage i et interview. Men han har valgt ikke at stoppe arbejdet. Så mens de arbejdere, der skal installere vvs, el og ventilation, er "gået i skuret", fortsætter andre arbejdere i bygningen. Nogle har travlt med at fjerne fugt- og svampebefængte gipsplader. Pladerne er blevet våde, fordi der er trængt vand ned gennem taget, der ikke var færdigt, før de cirka 10.000 kvadratmeter gipsskillevægge blev sat op. Hvor mange af pladerne, der skal fjernes er uvist, men Gråkjær forventer, at de er væk senest fredag. Ifølge konsulent Evald Zacho i Byggeriets Arbejdsmiljøbus, som er et mobilt rådgivningstilbud oprettet af både arbejdstagerne og arbejdsgiverne, skal man tage sig meget i agt for skimmelsvamp, der findes i mange udgaver. De farligste kan give varige skader på helbredet, hvis man indånder svampesporerne. - Hvis man støder på svamp bør man standse arbejdet, indtil man ved, hvad man har med at gøre, eller udstyre folk med åndedrætsværn og dragter. Det er noget, man skal tage meget alvorligt, siger eksperten til TV2/Nord. Hvornår de strejkende genoptager arbejdet, afhænger af, hvornår de får vished for, at det ikke er farligt at færdes i den store bygning. Deres fagforening har for to dage siden bedt Arbejdstilsynet se på sagen.